Lögmaður fjögurra þingmanna Miðflokksins hefur krafist þess að fá upplýsingar frá fjármálafyrirtækjum um greiðslur inn á reikning Báru Halldórsdóttur á tímabilinu 15. nóvember til 15. desember . Hann hefur lagt fram kröfu um aukna gagnaöflun í málinu . RÚV greinir frá . Klausturmálið svokallaða hefur verið til umfjöllunar hjá Persónuvernd frá því um miðjan desember , en þá krafðist lögmaðurinn , Reimar Snæfells Pétursson , þess að rannsakað yrði hver hefði staðið að hljóðupptökunni á barnum Klaustur . Reimar hefur nú lagt fram aðra kröfu en hún snýr að frekara vöktunarefni úr öryggismyndavélum Klausturs og Kvosarinnar Downtown hotels , að því er fram kemur á vef RÚV . Jafnframt er krafist upplýsingar um greiðslur inn á reikning Báru . Helga Þórisdóttir , forstjóri Persónuverndar , staðfesti þetta en vildi að öðru leyti ekki tjá sig um málið . Hún sagði hins vegar að krafan yrði afgreidd eins fljótt og auðið er , líklega strax eftir helgi .